|  |  |
| --- | --- |
|  |  |
| Lp Aira LaulVallasekretärNõo VallavalitsusE-post: aira.laul@nvv.ee | Teie: 12.02.2025Meie: 28.02.2025 nr 2.3-8/25/505-2 |

**Vastus selgitustaotlusele**

Andmekaitse Inspektsioon sai Teie pöördumise, milles palute selgitada, *kas vallavolikogu liikmel (kes ei ole revisjonikomisjoni liige) ja kellel ei ole ühtegi volikogupoolset ülesannet, on õigus nõuda kõiki vallavalitsuse eestkostel oleva isikuga seotud dokumente –sh ostutšekid, pangaväljavõtted (ostud, mis on tehtud eestkostetava arvelt). Kohtule on aruanded regulaarselt esitatud.*

Selgitan, et oma tegevuses peab volikogu liige juhinduma seadustest, valla õigusaktidest ning vallaelanike vajadustest ja huvidest (KOKS § 17 lg 2). Seega peab ka volikogu liikmel teabe saamiseks olema õiguslik alus.

Volikogu liikmete teabe saamise õigus tuleneb kohaliku omavalitsuse korralduse seaduse §-st 26, mis sätestab, et volikogu liikmel on õigus saada omavalitsuselt teavet ja dokumente oma ülesannete täitmiseks, mis ei ole seadusega keelatud. Seega ei tulene volikogu liikme teabe saamise õigus avaliku teabe seadusest. Tegemist on asutuse sisesuhtega, mille üle inspektsioon järelevalvet ei teosta. Sellise seisukoha on andnud ka Riigikohus. Siinkohal tuleb aga märkida, et ükski seadus otseselt ei keela volikogu liikmetele teabele juurdepääsu. On küll mõned seadused, mis annavad kindla loetelu, kellel on vastavale teabele juurdepääs.

Siiski eeldab asutusesiseseks kasutamiseks tunnistatud teabele juurdepääs, et selline teave on volikogu liikmele vajalik tema ülesannete täitmiseks. Seega on vallavalitsusel vajaduse korral õigus paluda volikogu liikmel teabe küsimise eesmärki täpsustada. Kui volikogu liikme poolt teabe küsimine ei ole seotud tema ülesannete täitmisega, siis puudub alus teabe väljastamiseks.

Kui volikogu liikmel on kahtlus, et vald ei ole eeskosteva rahaga käinud ümber vastustundlikult või on kasutanud seda mitte sihipäraselt, siis on volikogu liikmel võimalik teha ettepanek revisjonikomisjonile asjaolude kontrollimiseks.

Siinkohal tuleb lähtuda ka sellest, et soovitakse juurdepääsu eestkostetava panga väljavõtetele, mis ei kuulu omavalitsusele, vaid eestkostetavale, siis nii nagu volikogu liikmel puudub õigus nõuda juurdepääsu kodanike poolt vallale esitatud panga väljavõtetele, puudub inspektsiooni hinnangul volikogu liikmel juurdepääs ka eestkostetava panga väljavõttele, mille avalikustamine/väljastamine riivab ka isiku eraeluelu puutumatust. Seda enam kui selline vajadus ei tulene volikogu liikmele tema ülesannete täitmiseks. Lisaks teostab selle üle kontrolli ka kohus. Kuna volikogu liikme poolt teabe küsimisel on siiski tegemist asutuse sisesuhtega, siis lõppotsus tuleb teha omavalitsusel.

Loodan, et sain oma selgitustega Teile abiks olla.

Lugupidamisega

Karin Uuselu

jurist

peadirektori volitusel